Document ID: 32012R0392

KOMISSION DELEGOITU ASETUS (EU) N:o 392/2012,
annettu 1 päivänä maaliskuuta 2012,
Euroopan parlamentin ja neuvoston direktiivin 2010/30/EU täydentämisestä kotitalouksien kuivausrumpujen energiamerkinnän osalta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon energiaan liittyvien tuotteiden energian ja muiden voimavarojen kulutuksen osoittamisesta merkinnöin ja yhdenmukaisin tuotetiedoin 19 päivänä toukokuuta 2010 annetun Euroopan parlamentin ja neuvoston direktiivin 2010/30/EU (1) ja erityisesti sen 10 artiklan,
sekä katsoo seuraavaa:
(1)
Direktiivin 2010/30/EU mukaan komission on annettava delegoituja säädöksiä sellaisten energiaan liittyvien tuotteiden merkinnöistä, joihin liittyy merkittäviä energiansäästömahdollisuuksia ja joiden suoritustasoissa on huomattavia eroja, vaikka niissä on samankaltaiset toiminnot.
(2)
Kotitalouksien kuivausrumpujen energiamerkintöjä koskevia säännöksiä on annettu neuvoston direktiivin 92/75/ETY täytäntöönpanemiseksi kotitalouksien kuivausrumpujen energiankulutuksen osoittamisen osalta 23 päivänä toukokuuta 1995 annetussa komission direktiivissä 95/13/EY (2).
(3)
Kotitalouksien kuivausrumpujen käyttämä sähkö muodostaa merkittävän osan kotitalouksien kokonaissähkönkysynnästä unionissa. Kotitalouksien kuivausrumpujen energiankulutusta voidaan jo saavutettujen energiatehokkuusparannusten lisäksi vielä huomattavasti alentaa.
(4)
Komission direktiivi 95/13/EY olisi kumottava, ja tässä asetuksessa olisi vahvistettava uudet säännökset, jotta voidaan varmistaa, että energiamerkintä kannustaa dynaamisella tavalla tavarantoimittajia edelleen parantamaan kotitalouksien kuivausrumpujen energiatehokkuutta ja nopeuttamaan markkinoiden suuntautumista energiatehokkaampaan teknologiaan.
(5)
Kotitalouksien kuivaavia pyykinpesukoneita käsitellään neuvoston direktiivin 92/75/ETY täytäntöönpanemisesta kotitalouksien kuivaavien pyykinpesukoneiden energiankulutuksen osoittamisen osalta 19 päivänä syyskuuta 1996 annetussa komission direktiivissä 96/60/EY (3). Kuivaavilla pyykinpesukoneilla on tiettyjä erityisominaisuuksia, joiden vuoksi ne tulisi jättää tämän asetuksen soveltamisalan ulkopuolelle.
(6)
Merkinnässä annettavat tiedot olisi hankittava luotettavilla, tarkoilla ja toistettavissa olevilla mittausmenettelyillä, joissa otetaan huomioon yleisesti parhaana pidetyt mittausmenetelmät, mukaan luettuina teknisiä standardeja ja määräyksiä koskevien tietojen toimittamisessa noudatettavasta menettelystä 22 päivänä kesäkuuta 1998 annetun Euroopan parlamentin ja neuvoston direktiivin 98/34/EY (4) liitteessä I lueteltujen eurooppalaisten standardointielinten hyväksymät yhdenmukaistetut standardit, jos niitä on saatavilla.
(7)
Tässä asetuksessa olisi määriteltävä kotitalouksien kuivausrumpujen, myös kaasukäyttöisten kuivaajien merkinnälle yhdenmukainen ulkoasu ja sisältö.
(8)
Lisäksi tässä asetuksessa olisi määriteltävä kotitalouksien kuivausrumpujen teknistä dokumentaatiota ja tuoteselostetta koskevat vaatimukset.
(9)
Tässä asetuksessa olisi edelleen määriteltävä vaatimukset tiedoista, jotka on annettava mainittujen laitteiden kaiken tyyppisessä etämyynnissä, mainonnassa ja teknisessä myynninedistämisaineistossa.
(10)
Tämän asetuksen säännöksiä olisi tekniikan kehittyessä tarkasteltava uudelleen.
(11)
Jotta siirtyminen direktiivistä 95/13/EY tähän asetukseen olisi helpompaa, tämän asetuksen mukaisesti merkittyjen kotitalouksien kuivausrumpujen olisi katsottava olevan direktiivin 95/13/EY mukaisia.
(12)
Direktiivi 95/13/ETY olisi näin ollen kumottava,
ON HYVÄKSYNYT TÄMÄN ASETUKSEN:
1 artikla
Kohde ja soveltamisala
1. Tällä asetuksella vahvistetaan tuotemerkintöjä ja täydentävien tuotetietojen antamista koskevat vaatimukset kotitalouksien verkkosähköä käyttäville ja kaasukäyttöisille kuivausrummuille ja kalustepeitteisille kotitalouksien kuivausrummuille, mukaan luettuina laitteet, joita myydään muuhun kuin kotitalouskäyttöön.
2. Tätä asetusta ei sovelleta kotitalouksien kuivaaviin pyykinpesukoneisiin eikä kotitalouksien kuivauslinkoihin.
2 artikla
Määritelmät
Tässä asetuksessa sovelletaan direktiivin 2010/30/EU 2 artiklassa vahvistettujen määritelmien lisäksi seuraavia määritelmiä:
1)
’Kotitalouksien kuivausrummulla’ tarkoitetaan laitetta, jossa kuivataan tekstiilejä pyörivässä rummussa, jonka läpi johdetaan kuumaa ilmaa ja joka on suunniteltu pääasiallisesti muuhun kuin ammattikäyttöön.
2)
’Kalustepeitteisellä kotitalouksien kuivausrummulla’ tarkoitetaan kotitalouksien kuivausrumpua, joka on tarkoitettu asennettavaksi kaappiin, sille varattuun syvennykseen tai vastaavaan paikkaan ja joka vaatii kalusteoven.
3)
’Kotitalouksien kuivaavalla pyykinpesukoneella’ tarkoitetaan kotitalouksien pyykinpesukonetta, jossa on sekä linkoustoiminto että valmius tekstiilien kuivaamiseen, yleensä kuumentamalla ja rumpukuivaamalla.
4)
’Kotitalouksien kuivauslingolla’ tarkoitetaan laitetta, jossa tekstiileistä poistetaan vesi linkoamalla pyörivässä rummussa, minkä jälkeen vesi poistetaan automaattisesti pumpulla; laite on suunniteltu pääasiallisesti muuhun kuin ammattikäyttöön.
5)
’Hormiin liitettävällä kuivausrummulla’ tarkoitetaan kuivausrumpua, johon johdetaan ilmaa, joka tuulettaa kosteuden tekstiileistä huoneeseen tai ulkoilmaan.
6)
’Kondensoivalla kuivausrummulla’ tarkoitetaan kuivausrumpua, jossa on joko kondensoiva tai muuta menetelmää käyttävä laite kosteuden poistamiseksi kuivaukseen käytetystä ilmasta.
7)
’Automaattisella kuivausrummulla’ tarkoitetaan kuivausrumpua, joka lopettaa kuivauksen havaittuaan johtokykyä tai lämpötilaa mittaamalla tekstiilien saavuttaneen tietyn kosteuspitoisuuden.
8)
’Muulla kuin automaattisella kuivausrummulla’ tarkoitetaan kuivausrumpua, joka lopettaa kuivauksen ennalta määrätyn ajan kuluttua joko ajastimen avulla tai käsikäyttöisesti.
9)
’Ohjelmalla’ tarkoitetaan sarjaa ennalta määriteltyjä toimintoja, joiden tavarantoimittaja on ilmoittanut sopivan tietyntyyppisten tekstiilien kuivaukseen.
10)
’Kuivausohjelmalla’ tarkoitetaan valitulle ohjelmalle määriteltyä täydellistä kuivausprosessia.
11)
’Ohjelman kestolla’ tarkoitetaan aikaa, joka kuluu ohjelman käynnistymisestä sen loppumiseen lukuun ottamatta käyttäjän ohjelmoimaa viivettä.
12)
’Nimelliskapasiteetilla’ tarkoitetaan tavarantoimittajan 0,5 kilogramman tarkkuudella ilmoittamaa tietyntyyppisten kuivien tekstiilien enimmäismassaa, joka kotitalouksien kuivausrummussa voidaan käsitellä valitulla ohjelmalla, kun kone on täytetty tavarantoimittajan ohjeiden mukaisesti.
13)
’Vajaalla täytöllä’ tarkoitetaan puolta kotitalouksien kuivausrummun nimelliskapasiteetista tietyllä ohjelmalla.
14)
’Kondensointiteholla’ tarkoitetaan kondensoivan kuivausrummun kondensoiman kosteusmassan ja tekstiileistä kuivausohjelman lopussa poistetun kosteusmassan välistä suhdetta.
15)
’Pois päältä -tilalla’ tarkoitetaan tilaa, jossa kotitalouksien kuivausrumpu on kytketty pois päältä loppukäyttäjän tavanomaiseen käyttöön tarkoitetuilla laitteen säätimillä tai kytkimillä ja jossa se saavuttaa alhaisimman tehonkulutuksensa, joka voi jatkua määräämättömän ajan, kun kotitalouksien kuivausrumpu on kytketty virtalähteeseen ja sitä käytetään tavarantoimittajan ohjeiden mukaisesti. Jos loppukäyttäjän käytettävissä ei ole säätimiä tai kytkimiä, pois päältä -tilalla tarkoitetaan tilaa, joka saavutetaan, kun kotitalouksien kuivausrumpu palaa itsestään pysyvään tehonkulutustilaan.
16)
’Päälle jätettynä -tilalla’ tarkoitetaan alhaisinta tehonkulutustilaa, joka voi jatkua määräämättömän ajan sen jälkeen kun ohjelma on loppunut eikä loppukäyttäjä enää tee muita toimenpiteitä kotitalouksien kuivausrummun tyhjentämisen lisäksi.
17)
’Vastaavalla kotitalouksien kuivausrummulla’ tarkoitetaan markkinoille saatettua kotitalouksien kuivausrummun mallia, jolla on sama nimelliskapasiteetti, samat tekniset ja suoritusominaisuudet, sama energiankulutus ja kondensoivan rummun ollessa kyseessä sama kondensointiteho, sama vakiopuuvillaohjelman kesto ja sama äänitaso kuivauksen aikana kuin toisessa kotitalouksien kuivausrummun mallissa, jonka sama tavarantoimittaja on saattanut markkinoille eri tuotenumerolla.
18)
’Loppukäyttäjällä’ tarkoitetaan kuluttajaa, joka ostaa kotitalouksien kuivausrummun tai jonka oletetaan olevan ostamassa sellaista.
19)
’Myyntipisteellä’ tarkoitetaan paikkaa, jossa kotitalouksien kuivausrumpuja on näytteillä tai tarjolla ostettaviksi, vuokrattaviksi tai osamaksulla ostettaviksi.
20)
’Vakiopuuvillaohjelmalla’ tarkoitetaan puuvillatekstiilien kuivausohjelmaa, jossa tekstiilien alkuperäisen kosteuspitoisuuden ollessa 60 prosenttia jäljelle jäävä kosteuspitoisuus on 0 prosenttia.
3 artikla
Tavarantoimittajien velvollisuudet
Tavarantoimittajien on varmistettava, että
a)
kukin kotitalouksien kuivausrumpu on varustettu painetulla merkillä, joka on ulkoasultaan ja sisällöltään liitteen I mukainen;
b)
saataville asetetaan liitteen II mukainen tuoteseloste;
c)
jäsenvaltioiden viranomaisten ja komission saataville voidaan pyynnöstä asettaa liitteessä III määritelty tekninen dokumentaatio;
d)
tiettyä kotitalouksien kuivausrumpua koskevassa mainonnassa mainitaan energiatehokkuusluokka, jos mainonnassa annetaan energia- tai hintatietoja;
e)
tiettyä kotitalouksien kuivausrumpua koskevassa teknisessä myynninedistämisaineistossa, jossa kuvataan mallin erityisiä teknisiä ominaisuuksia, mainitaan kyseisen mallin energiatehokkuusluokka.
4 artikla
Jälleenmyyjien velvollisuudet
Jälleenmyyjien on varmistettava, että
a)
kaikissa myyntipisteessä olevissa kotitalouksien kuivausrummuissa on ulkopinnalla etuosassa tai päällä selvästi näkyvillä tavarantoimittajan 3 artiklan a alakohdan mukaisesti toimittama merkki;
b)
kun kotitalouksien kuivausrumpuja tarjotaan ostettaviksi, vuokrattaviksi tai osamaksukauppaan sellaisella tavalla, joka merkitsee, ettei mahdollisen loppukäyttäjän voi olettaa näkevän esiteltävää tuotetta, siten kuin direktiivin 2010/30/EU 7 artiklassa säädetään, on niitä markkinoitaessa annettava tiedot, jotka tavarantoimittajan on toimitettava tämän asetuksen liitteen IV mukaisesti;
c)
tiettyä kotitalouksien kuivausrumpua koskevassa mainonnassa mainitaan energiatehokkuusluokka, jos mainonnassa annetaan energia- tai hintatietoja;
d)
tiettyä kotitalouksien kuivausrumpua koskevassa teknisessä myynninedistämisaineistossa, jossa kuvataan mallin erityisiä teknisiä ominaisuuksia, on viittaus kyseisen mallin energiatehokkuusluokkaan.
5 artikla
Mittausmenetelmät
Tämän asetuksen 3 ja 4 artiklan mukaisesti annettavat tiedot on hankittava luotettavilla, tarkoilla ja toistettavissa olevilla mittausmenettelyillä, joissa otetaan huomioon yleisesti parhaana pidetyt mittausmenetelmät.
6 artikla
Tarkastusmenettely markkinavalvontaa varten
Jäsenvaltioiden on sovellettava liitteessä V määriteltyä menettelyä arvioidessaan, ovatko ilmoitettu energiatehokkuusluokka, kuivauskertaa kohti määritetty energiankulutus, kondensoivan rummun ollessa kyseessä kondensointitehokkuusluokka, nimelliskapasiteetti, pois päältä -tilan ja päälle jätettynä -tilan tehonkulutus, päälle jätettynä -tilan kesto, kuivausohjelman kesto ja äänitaso vaatimusten mukaisia.
7 artikla
Uudelleentarkastelu
Komissio tarkastelee tätä asetusta uudelleen tekniikan kehityksen valossa viimeistään viiden vuoden kuluttua sen voimaantulosta. Tässä uudelleentarkastelussa on arvioitava erityisesti liitteessä V annettuja tarkastuksissa sallittuja poikkeamia.
8 artikla
Kumoaminen
Kumotaan direktiivi 95/13/EY 29 päivästä toukokuuta 2012 lähtien.
9 artikla
Siirtymäsäännökset
1. Tämän asetuksen 3 artiklan d ja e alakohtaa ja 4 artiklan b, c ja d alakohtaa ei sovelleta painettuihin mainoksiin eikä painettuun tekniseen myynninedistämisaineistoon, jotka julkaistaan ennen 29 päivää syyskuuta 2012.
2. Kotitalouksien kuivausrumpujen, jotka on saatettu markkinoille ennen 29 päivää toukokuuta 2012, on oltava direktiivin 95/13/EY säännösten mukaisia.
3. Tämän asetuksen säännösten mukaisten kotitalouksien kuivausrumpujen, jotka saatetaan markkinoille tai joita tarjotaan ostettaviksi, vuokrattaviksi tai osamaksulla ostettaviksi ennen 29 päivää toukokuuta 2012, katsotaan olevan direktiivin 95/13/EY vaatimusten mukaisia.
10 artikla
Voimaantulo ja soveltaminen
1. Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
2. Sitä sovelletaan 29 päivästä toukokuuta 2012. Asetuksen 3 artiklan d ja e alakohtaa ja 4 artiklan b, c ja d alakohtaa sovelletaan kuitenkin 29 päivästä syyskuuta 2012.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 1 päivänä maaliskuuta 2012.

Labels: 3
14
1